b'\n_START_ARTICLE_\nLietuvos konstitucin\xc4\x97s teis\xc4\x97s istorija\n_START_PARAGRAPH_\nLietuvos konstitucin\xc4\x97s teis\xc4\x97s istorija - Lietuvos valstyb\xc4\x97s konstitucini\xc5\xb3 norm\xc5\xb3 raida, istorija, kurios prad\xc5\xbeia - 1791 m. Gegu\xc5\xbe\xc4\x97s tre\xc4\x8diosios Konstitucija.\n_START_SECTION_\nVilniaus konferencija\n_START_PARAGRAPH_\n1917 m. rugs\xc4\x97jo 18-23 d. Vilniaus konferencijoje buvo sprend\xc5\xbeiamas klausimas d\xc4\x97l Lietuvos tolimesn\xc4\x97s ateities. \xc5\xa0ios konferencijos rezoliucijoje buvo paskelbta, kad bus bandoma atkurti nepriklausom\xc4\x85, demokratiniais pagrindais Lietuvos valstyb\xc4\x99. Konferencijoje buvo suformuota visuomen\xc4\x97s institucija \xe2\x80\x93 Lietuvos taryba. Taigi pirmasis vie\xc5\xa1as bandymas atkurti Lietuvos nepriklausomyb\xc4\x99 buvo 1918 m. vasario 16 d. Lietuvos tarybos Nutarimas. \xc5\xa0is nutarimas i\xc5\xa1rei\xc5\xa1k\xc4\x97 lietuvi\xc5\xb3 tautos apsisprendim\xc4\x85 atkurti nepriklausom\xc4\x85 valstyb\xc4\x99, demokratiniais pagrindais, taip pat buvo pamin\xc4\x97ta ir istorin\xc4\x97 Lietuvos sostin\xc4\x97 Vilnius. Jis rei\xc5\xa1k\xc4\x97, kad tai bus sunkaus ir galb\xc5\xabt ilgo kelio prad\xc5\xbeia. Skelbiant \xc5\xa1\xc4\xaf nutarim\xc4\x85 tr\xc5\xabko labai svarbaus elemento \xe2\x80\x93 vald\xc5\xbeios. Tuo metu Lietuva buvo Vokietijos okupacijos objektas, Lietuvos taryba nevykd\xc4\x97 vald\xc5\xbeios funkcij\xc5\xb3 ir buvo tik patariamoji institucija, bet \xc5\xa1iuo aktu Lietuvos taryba pirm\xc4\x85 kart\xc4\x85 vie\xc5\xa1ai paskelb\xc4\x97 visoms u\xc5\xbesienio valstyb\xc4\x97ms, taip pat okupuoti bandan\xc4\x8dioms, kad Taryba i\xc5\xa1rei\xc5\xa1kia tautos vali\xc4\x85 ir skelbia atskir\xc4\x85 valstyb\xc4\x99. Kadangi nebuvo vald\xc5\xbeios, tod\xc4\x97l nutarime buvo pamin\xc4\x97ta, kad bus kaip galima skubiau su\xc5\xa1auktas demokrati\xc5\xa1kai i\xc5\xa1rinktas Steigiamasis seimas.\xc2\xa0\n_START_SECTION_\nLietuvos valstyb\xc4\x97s Laikinosios Konstitucijos Pamatiniai D\xc4\x97sniai (1918 m.)\n_START_PARAGRAPH_\n1918 m. lapkri\xc4\x8dio 2 d. Lietuvos taryba pri\xc4\x97m\xc4\x97 laikin\xc4\x85j\xc4\x85 Lietuvos konstitucij\xc4\x85, kuri vadinosi Lietuvos Valstyb\xc4\x97s Konstitucijos pamatiniai d\xc4\x97sniai. \xc5\xa0i konstitucija buvo trumpa. Joje buvo \xc4\xaftvirtinta, kad Valstyb\xc4\x97s taryba yra vienintel\xc4\x97 \xc4\xafstatym\xc5\xb3 leid\xc5\xbeiamoji institucija, Prezidiumui buvo pavesta laikinai vykdyti auk\xc5\xa1\xc4\x8diausios vyriausyb\xc4\x97s funkcijas, t. y. skelbti \xc4\xafstatymus, kviesti ministr\xc4\x85 pirminink\xc4\x85 ir tvirtinti Ministr\xc5\xb3 kabinet\xc4\x85 Tarybos vardu. \xc5\xa0is aktas yra ypatingas tuo, kad j\xc4\xaf rengusios Valstyb\xc4\x97s tarybos bandymas i\xc5\xa1laikyti pusiausvyr\xc4\x85 tarp 1918 m. liepos 11 d. savo nutarimo skelbti Lietuv\xc4\x85 monarchija ir vis labiau stipr\xc4\x97jan\xc4\x8di\xc5\xb3 respublikini\xc5\xb3 nuotaik\xc5\xb3 pasekm\xc4\x97. \xc5\xa0ioje konstitucijoje nieko nebuvo pasakyta apie teismus, nes nebuvo pakankamai kvalifikuot\xc5\xb3 \xc5\xbemoni\xc5\xb3, kurie gal\xc4\x97t\xc5\xb3 eiti teis\xc4\x97j\xc5\xb3 pareigas, tod\xc4\x97l tai vis dar liko vyriausyb\xc4\x97s kompetencijoje. Joje buvo skelbiama apie pilie\xc4\x8di\xc5\xb3 lygyb\xc4\x99 prie\xc5\xa1 \xc4\xafstatymus, atsisakyta privilegijuot\xc5\xb3 luom\xc5\xb3, nuosavyb\xc4\x97s nelie\xc4\x8diamumas, tikybos, \xc5\xbeod\xc5\xbeio, susirinkim\xc5\xb3, draugij\xc5\xb3 laisvi\xc5\xb3 garantijos taip pat buvo skelbiamos. Bet nebuvo \xc4\xafvardinta valstyb\xc4\x97s valdymo forma._NEWLINE_1919 m. sauso 24 d. Valstyb\xc4\x97s taryba papild\xc4\x97 pamatinius d\xc4\x97snius dar vienu skyriumi, kuriame \xc4\xaftvirtinta, kad Ministr\xc5\xb3 kabinetas gali leisti laikinuosius \xc4\xafstatymus nesant Valstyb\xc4\x97s tarybos.\n_START_SECTION_\nLaikinoji Lietuvos valstyb\xc4\x97s Konstitucija (1920 m.)\n_START_PARAGRAPH_\nValstyb\xc4\x97s tarybai perdavus \xc4\xafgaliojimus Steigiamajam seimui, Lietuvos Valstyb\xc4\x97s laikinosios konstitucijos pamatiniuose d\xc4\x97sniuose \xc4\xaftvirtintos institucijos nebeliko, tod\xc4\x97l Steigiamasis seimas paskubomis 1920 m. bir\xc5\xbeelio 2 d. pri\xc4\x97m\xc4\x97 Laikin\xc4\x85j\xc4\x85 Lietuvos Valstyb\xc4\x97s konstitucij\xc4\x85. Laikinoji Konstitucija patvirtino Steigiamojo seimo deklaruot\xc4\x85 demokratin\xc4\x99 respublik\xc4\x85. Pagal \xc5\xa1i\xc4\x85 Konstitucij\xc4\x85 Steigiamasis seimas gal\xc4\x97jo leisti \xc4\xafstatymus ir pri\xc5\xbei\xc5\xabr\xc4\x97ti j\xc5\xb3 vykdym\xc4\x85, tai buvo i\xc5\xa1imtin\xc4\x97 teis\xc4\x97. Respublikos Prezidento reik\xc5\xa1m\xc4\x97 buvo sumenkinta, net buvo atsisakyta jo veto teis\xc4\x97s. \xc5\xa0i Konstitucija palyginus su Laikinosios konstitucijos pamatiniais d\xc4\x97sniais prapl\xc4\x97t\xc4\x97 pilie\xc4\x8di\xc5\xb3 demokratines teises ir laisves, nebuvo u\xc5\xbesiminta apie nuosavyb\xc4\x97s nelie\xc4\x8diamum\xc4\x85. Konstitucijoje taip pat deklaravo mirties bausm\xc4\x99 ir titul\xc5\xb3 panaikinim\xc4\x85. Bet Laikinoji Konstitucija nenustat\xc4\x97 nei jo keitimo nei papildymo tvarkos.\n_START_SECTION_\nLietuvos valstyb\xc4\x97s Konstitucija (1928 m.)\n_START_PARAGRAPH_\nPo \xc4\xafvykusio perversmo vald\xc5\xbeioje, buvo bandoma stabilizuoti pad\xc4\x97t\xc4\xaf. Reik\xc4\x97jo sukurti nauj\xc4\x85 Konstitucij\xc4\x85. I\xc5\xa1 prad\xc5\xbei\xc5\xb3 buvo galvota skelbti referendum\xc4\x85, bet nesant palaikymo i\xc5\xa1 kit\xc5\xb3 partij\xc5\xb3, buvo padaryta viskas papras\xc4\x8diau, Vyriausyb\xc4\x97 oficialiai paskelb\xc4\x97 prezidento pasira\xc5\xa1yt\xc4\x85 akt\xc4\x85 ir pavadino Lietuvos Valstyb\xc4\x97s Konstitucija._NEWLINE_\xc5\xa0ioje Konstitucijoje buvo daug 1922 m. Konstitucijos norm\xc5\xb3, bet pagrindinis Konstitucijos bruo\xc5\xbeas buvo tas, kad buvo i\xc5\xa1pl\xc4\x97stos Respublikos Prezidento galios, jam suteikiant kompetencij\xc4\x85 leisti \xc4\xafstatymus. Buvo bandoma Prezidento institucij\xc4\x85 i\xc5\xa1laisvinti nuo Seimo vald\xc5\xbeios (atsisakyta prezidento rinkim\xc5\xb3 Seime, prezidento kadencija buvo prailginta iki septyneri\xc5\xb3 met\xc5\xb3, prezident\xc4\x85 pavaduoti tur\xc4\x97jo ne Seimo pirmininkas, o Ministras Pirmininkas, buvo atsisakyta galimyb\xc4\x97s nu\xc5\xa1alinti prezident\xc4\x85 prie\xc5\xa1 jo kadencijos pabaig\xc4\x85). Prezidentas taip pat tur\xc4\x97jo teis\xc4\x99 skirti ir atleisti ministrus, paleisti Ministr\xc5\xb3 Kabinet\xc4\x85. Visos \xc5\xa1ios prapl\xc4\x97stos Prezidento teis\xc4\x97s tur\xc4\x97jo pagrind\xc4\x85 \xc5\xa1iai Konstitucijai i\xc5\xa1 demokratijos pasukti \xc4\xaf autoritarizm\xc4\x85.\n_START_SECTION_\nLietuvos Konstitucija (1938 m.)\n_START_PARAGRAPH_\nKonstitucija buvo autoritarinio pob\xc5\xabd\xc5\xbeio, ji skelb\xc4\x97, jog \xe2\x80\x9eLietuvos Valstyb\xc4\x97 yra respublika. Jos prie\xc5\xa1akyje yra Respublikos Prezidentas. Jis vadovauja Valstybei\xe2\x80\x9c._NEWLINE_Prezidentas atstovavo valstyb\xc4\x99 u\xc5\xbesienio politikoje, skelb\xc4\x97 Seimo rinkimus, \xc5\xa1auk\xc4\x97 Seimo sesijas, tur\xc4\x97jo teis\xc4\x99 ratifikuoti tarptautines sutartis, tvirtino Seimo priimt\xc4\x85 valstyb\xc4\x97s biud\xc5\xbeet\xc4\x85. Kadangi buvo Prezidentui \xc4\xaftvirtintos pla\xc4\x8diausios teis\xc4\x97s, nebuvo numatyta jo atsistatydinimo ar nu\xc5\xa1alinimo i\xc5\xa1 pareig\xc5\xb3 tvarka.\n_START_SECTION_\nLaikinasis pagrindinis \xc4\xafstatymas (1990 m.)\n_START_PARAGRAPH_\nKartu su 1990 m. kovo 11-osios aktais priimtas Laikinasis pagrindinis \xc4\xafstatymas atliko laikinosios konstitucijos funkcij\xc4\x85. Jame buvo \xc4\xaftvirtinti bendri nuostatai apie Lietuvos pilietyb\xc4\x99, pagrindin\xc4\x97s Lietuvos pilie\xc4\x8di\xc5\xb3 teis\xc4\x97s, laisv\xc4\x97s ir pareigos, ekonomin\xc4\x97 sistema, teismas, prokurat\xc5\xabra, vyriausyb\xc4\x97, rinkim\xc5\xb3 sistema, socialinis vystymasis ir kult\xc5\xabra, LR Auk\xc5\xa1\xc4\x8diausioji taryba, baigiamieji nuostatai)._NEWLINE_Laikinajame Pagrindiniame \xc4\xaestatyme \xc4\xaftvirtinta, jog auk\xc5\xa1\xc4\x8diausioji vald\xc5\xbeia priklauso Auk\xc5\xa1\xc4\x8diausiajai tarybai, Lietuvos Respublikos Vyriausyb\xc4\x97 ir Teismas._NEWLINE_Pagal savo form\xc4\x85 Laikinasis Pagrindinis \xc4\xaestatymas pana\xc5\xa1us \xc4\xaf sovietinio laikotarpio \xc4\xafstatym\xc4\x85, bet jame buvo \xc4\xaftvirtintos atkurtos Lietuvos valstyb\xc4\x97s nuostatos, u\xc5\xbetikrinan\xc4\x8dios \xc5\xbemoni\xc5\xb3 teises ir laisves._NEWLINE_Per vis\xc4\x85 \xc5\xa1io \xc4\xafstatymo galiojimo laikotarp\xc4\xaf buvo pakeista ma\xc5\xbedaug tre\xc4\x8ddalis Laikinojo pagrindinio \xc4\xafstatymo straipsni\xc5\xb3, kai kurios normos buvo redaguojamos po kelis kartus. Esant didelei demokratijos pl\xc4\x97trai, Laikinojo pagrindinio \xc4\xafstatymo neu\xc5\xbeteko, nes buvo siekiama, kad Lietuva taptu lygiateise tarptautin\xc4\x97s bendrijos nare, \xc5\xa1is \xc4\xafstatymas taip pat nesugeb\xc4\x97jo \xc4\xafgyvendinti ir valstyb\xc4\x97s vidaus poreiki\xc5\xb3.'